שימי גשייד

שימי (שמעון) גשייד (נולד ב-1985) הוא פעיל חברתי חרדי, מנכ"ל עמותת רחשי לב, מקים ומנהל ארגון חברים האחראי על תפעול מערך השירות הלאומי אזרחי לבני המגזר החרדי.

 ביוגרפיה 
נולד באשדוד לראובן גשייד, מייסד ארגון רחשי לב. בצעירותו למד בישיבת בית ישראל.

ב-2006 החל את שירותו הלאומי-אזרחי. הוא שובץ לשירות של שנתיים במחלקה האונקולוגית בבית החולים שיבא, והקים שם, יחידת מבצעים לחולי סרטן לצד הצוותים הרפואיים.

השירות הוביל אותו להצטרף לעמותה שהקים אביו, רחשי לב, ובהמשך גם להקמת ארגון "חברים".

השתתף בתוכנית מעוז של אגף עתודות לישראל במשרד ראש הממשלה, במסגרתה למד בבית ספר למינהל עסקים אוניברסיטת הרווארד.

ב-2020 סיים קורס הכשרת דירקטורים ונושאי משרה בכירה באוניברסיטת בר-אילן.

ב-2024 נבחר על ידי שר הבריאות לשמש כחבר במועצת הבריאות מטעם ארגוני החולים.

 עמותת רחשי לב 

ב-2006 נכנס לתפקידו כמנכ"ל עמותת רחשי לב - מרכז תמיכה ארצי לילדים חולי סרטן בישראל, הפועל בעיקר בבית החולים שיבא ובבית החולים דנה באיכילוב.

העמותה מקיימת פעילות יומיומית קבועה במחלקות האונקולוגיות, הכוללת שהות עם הילדים במחלקה, ליווי לבדיקות ולטיפולים, תמיכה במשפחות וסיוע כלכלי במקרה הצורך.

לארגון מעון יום ומרכזי פעילות ואירוח בבתי החולים שיבא ואיכילוב, הכוללים מערך ליווי בכל שעות היממה באמצעות צוות מקצועי, בנות שירות ומתנדבים המשתלבים במגוון מסלולי התנדבות. בנוסף מפעיל הארגון מועדוניות נופש לילדים בעלי צרכים מיוחדים בכל רחבי הארץ.

העמותה מספקת גם סיוע רפואי, ייעוץ והכוונה, ציוד רפואי מתקדם למחלקות האונקולוגיות, מימון לתרופות שאינן בסל הבריאות, ומקדמת מחקרים וטיפולים ניסיוניים עבור ילדים שפרוטוקול הטיפול אינו עוזר להם.

כמו כן דואגת העמותה לשמח את הילדים החולים באמצעות הפקת ימי הולדת, מסיבות, ימי כיף, מחנות נופש והגשמת משאלות. במסגרת זו, בשנת 2013 הפגיש את ילדי רחשי לב עם ליונל מסי ומועדון ברצלונה, בפגישה נכחו גם בני הזוג נתניהו. ב-2017, נפגשו גשייד וילדה חולת סרטן עם נשיא ארצות הברית דונלד טראמפ, ב-2019 ביקר בוותיקן יחד עם שלושה ילדים חולי סרטן מישראל ונפגש עם האפיפיור, וב-2022 נפגש יחד עם ילד חולה לוקמיה עם נשיא ארצות הברית ג'ו ביידן.

ב-2020 סלומה זוראבישווילי נשיאת גאורגיה ביקרה במעון היום של הארגון. בתום הביקור העניק לה גשייד את מגן לב הזהב של הארגון.

במהלך מלחמת חרבות ברזל גשייד היה מיוזמי את 'פרויקט מלחמ"ה' (ISEME) שצייד את רופאי המערך הלוחם בצה"ל במכשור מתקדם לרפואת חירום בשדה הקרב בעלות כוללת של 5 מיליון דולר.

 ארגון חברים 
ב-2013 הקים את ארגון חברים, האחראי על תפעול מערך השירות הלאומי האזרחי ומשלב את צעירי המגזר החרדי במסגרות שירות לאומי-אזרחי, תוך התאמה ושמירה על אורח חייהם.

במסגרת הארגון גייס קרוב ל-11,000 צעירים חרדים למגוון מסלולי שירות, תוך בחירה בין התנדבות בקהילה, בארגונים חברתיים כמו איחוד הצלה, זק"א, יד שרה ועוד, לבין שילוב בין לימוד מקצוע או לימודים אקדמאים והשתלבות בתפקידים מקצועיים בארגונים ביטחוניים דוגמת: משטרת ישראל, שב"ס, מד"א, כב"א, משרד ראש הממשלה, רשות המיסים ומשרדים ממשלתיים נוספים ועוד.

הארגון כולל גם מערך קורסים על מנת לגשר על הפערים בחוסר לימודי הליבה, ולהסליל להמשך השתלבות בתעסוקה אזרחית. הארגון עורך גם כנסי עידוד והוקרה מעת לעת.

במסגרת זו היה שותף להקמת השדולה למען השירות האזרחי לאומי בכנסת.

 פרסים והוקרה 
 תעודת הצטיינות ממפכ"ל משטרת ישראל.
 תעודת הצטיינות מראש הממשלה (אהוד אולמרט) על פעילותו בשירות האזרחי.
 בדצמבר 2012 קיבל את מגן ראש עיריית אשדוד על תרומה לקהילה.
 תעודת הוקרה משר הבריאות על פועלו במתן סיוע לחיילי צה"ל במלחמת חרבות ברזל.
 ב-2020 נכנס לרשימת 40 הצעירים המבטיחים של גלובס.

 חיים אישיים 
גשייד נשוי לשרה ואב לשישה. מתגורר באשדוד.

 קישורים חיצוניים 










 הערות שוליים 

קטגוריה:מייסדי עמותות ישראלים
קטגוריה:אשדוד: אישים
קטגוריה:דירקטורים ישראלים
קטגוריה:ישראלים שנולדו ב-1985